**argumentarea necesităţii**

**inițierii negocierilor și aprobării semnării Acordului, întocmit prin schimb de note, între Guvernul Republicii Moldova și Guvernul Republicii Italiene privind detașarea unui consilier italian pe lângă Guvernul Republicii Moldova**

***A. Descrierea tratatului***

*Acordul, întocmit prin schimb de note, între Guvernul Republicii Moldova și Guvernul Republicii Italiene* (în continuare -,,Părți”) *privind detașarea unui consilier italian pe lângă Guvernul Republicii Moldova* (în continuare – „Acord”) este un tratat internațional interguvernamental.

Scopul semnării Acordului constă în atribuirea calității de consilier al Comandantului General al Trupelor de Carabinieri al Ministerului Afacerilor Interne al Republicii Molodva, a unui reprezentant al Arma dei Carabinieri din Italia, în scopul consolidării colaborării bilaterale interinstituționale, sub egida Guvernului Republicii Moldova și la inițiativa Ministerului Apărării din Italia.

***B. Analiza de impact***

*1. Informații generale*

Prevederile Acordului stabilesc funcțiile pe care le va exercita consilierul Comandantului Trupelor de Carabinieri din Republica Moldova. Acestea constau în analiza capacităților în domeniile de competență, evaluarea obiectivelor strategice stabilite în Strategia de reformare a trupelor de carabinieri pentru anii 2017-2020 și a Planului de Acțiuni privind implementarea acesteia, întocmirea unui plan de formare cu implicarea departamentelor de instruire ale trupelor de carabinieri în domeniile specifice, precum și alinierea la standardele europene în domeniul vizat.

Scopul final al încheierii Acordului este garantarea suportului și consilierii Comandantului Trupelor de Carabinieri al Ministerului Afacerilor Interne al Republicii Moldova în cadrul activităților de restructurare a competențelor acestora, conform strategiei aprobate în acest sens de Guvern, precum și susținere în coordonarea și supravegherea activităților de instruire desfășurate de către trupele de carabinieri în domeniul gestiunii ordinii publice, a supravegherii teritoriale și a competențelor în activitățile de combatere a fenomenelor teroriste.

Notificarea cu privire la numirea și revocarea consilierului va fi efectuată prin intermediul canalelor diplomatice.

*2. Aspectul politic, cultural și social*

Prezentul Acord nu are drept scop abordarea problemelor de ordin politic, istoric sau etnic. Încheierea acestuia va contribui esenţial la dezvoltarea şi consolidarea relaţiilor de cooperare dintre instituţiile cu atribuţii în ceea ce privește asigurarea ordinii publice și a supravegherii teritoriale.

Conform Hotărârii Guvernului nr. 967 din 09.09.2016 cu privire la mecanismul de consultare publică cu societatea civilă în procesul decizional, proiectul prezentului Acord va fi plasat pe site-ul mai.gov.md, secțiunea consultări publice, pentru a asigura transparența în procesul decizional. Prezentul Acord nu va afecta drepturile, obligațiile și responsabilitățile Părților care reies din alte Acorduri internaționale la care acestea fac parte, și nu atinge aspectele culturale și sociale.

*3. Aspectul economic și de mediu*

Obiectivul de bază al Acordului constă în dezvoltarea şi consolidarea relaţiilor de cooperare bilaterală şi asigurarea securităţii frontierei de stat. În acest sens, încheierea Acordului va avea un impact pozitiv asupra protecţiei intereselor economice ale Republicii Moldova.

*4. Aspectul normativ*

Proiectul Acordului este compatibil cu Constituția Republicii Moldova și nu contravine legislaţiei în vigoare a Republicii Moldova şi are menirea de a contribui la consolidarea raporturilor de cooperare între autorităţile competente cu atribuţii în gestionarea ordinii publice și a supravegherii teritoriale din Republica Moldova și Italia.

Referitor la activitatea consilierului, Părțile aplică prevederile prezentului Acord, Aranjamentului tehnic de cooperare dintre Departamentul Trupelor de Carabinieri și Arma dei Carabinieri din Italia, semnat la 03 octombrie 2016, la Roma, Acordului între Republica Moldova și Republica Italiană cu privire la cooperarea în domeniul apărării, semnat la 06 decembrie 2006 și Acordului între Republica Moldova și Republica Italiană cu privire la cooperarea în domeniul luptei cu crima organizată din 03 iulie 2002.

Consilierul va beneficia de imunitate față de jurisdicția penală pentru acte sau omisiuni comise în exercitarea funcției, conform prevederilor Convenției de la Viena cu privire la relațiile diplomatice, din 1961.

De asemenea, Acordul nu va necesita aducerea în concordanţă sau modificarea actelor normative interne. De asemenea, prevederile prezentului Acord nu aduc atingere obligațiilor Părților, care decurg din alte tratate internaționale la care acestea sunt parte.

În temeiul art.7 și 81 al Legii nr. 595 din 24 septembrie 1995 privind tratatele internaționale ale Republicii Moldova, Ministerul Afacerilor Interne consideră oportună inițierea negocierilor și aprobarea semnării *Acordului, întocmit prin schimb de note, între Guvernul Republicii Moldova și Guvernul Republicii Italiene privind detașarea unui consilier italian pe lângă Guvernul Republicii Moldova.*

*5. Aspectul instituțional și organizatoric*

Semnarea Acordului nu va necesita realizarea măsurilor instituţionale sau organizatorice (înfiinţarea unor structuri noi, modificarea celor existente, abilitarea unor instituţii cu împuterniciri noi, etc). Guvernul Republicii Moldova, în special Ministerul Afacerilor Interne, va facilita deplina și eficienta desfășurare a misiunii consilierului.

*6. Aspectul financiar*

Cheltuielile ce ţin de implementarea practică a prevederilor prezentului Acord vor fi acoperite de către Ministerul Apărării al Republicii Italiene, consilierul fiind detașat pe lângă Biroul Atașatului militar al Ambasadei Italiei la Chișinău.

*7. Aspectul temporar*

Prezentul Acord va intra în vigoare din data recepționării de către partea italiană, prin canale diplomatice, a Notei privind îndeplinirea de către Republica Moldova a procedurilor interne necesare pentru intrarea în vigoare a acesteia.

***C. Procedura negocierilor***

La data de 20 mai 2017, prin scrisoarea nr. DI/2/290-6278, Ministerul Afacerilor Externe și Integrării Europene a remis în adresa Ministerului Afacerilor Interne Nota Verbală a Ambasadei Republicii Italiene la Chișinău nr.282 din 11 mai 2017, prin care se comunica interesul părții italiene de a încheia un Acord, prin schimb de note, între Guvernul Republicii Moldova și Guvernul Republicii Italiene privind detașarea unui consilier italian pe lângă Guvernul Republicii Moldova.

În temeiul pct. 27 și 28 din Regulamentul privind mecanismul de încheiere, aplicare și încetare a tratatelor internaționale, aprobat prin Hotărârea Guvernului nr.442 din 17 iulie 2015, pentru negocierea prezentului Acord nu este necesară procedura de acordare a deplinelor puteri, deoarece acesta va fi semnat de către Ministrul Afacerilor Externe și Integrării Europene.

Precizăm că Ministerul Afacerilor Externe și Integrării Europene urmează să asigure schimbul de note întru negocierea și semnarea Acordului în discuție.

***D. Aspect procedural al încheierii***

Constituirea delegațiilor pentru organizarea unor runde de negocieri clasice nu va fi necesară, având în vedere că procedura inițierii negocierilor și aprobării semnării Acordului va fi efectuată prin schimb de note.

Reieşind din cele expuse mai sus, precum şi în temeiul art.7 și 81 al Legii nr. 595 din 24 septembrie 1995 privind tratatele internaționale ale Republicii Moldova, Ministerul Afacerilor Interne consideră oportună inițierea negocierilor și aprobarea semnării *Acordului, întocmit prin schimb de note, între Guvernul Republicii Moldova și Guvernul Republicii Italiene privind detașarea unui consilier italian pe lângă Guvernul Republicii Moldova.*

**Viceministru Dorin PURICE**